冬曉書懷
作者：曾鞏
朝代：宋

paragraphs: 群鷄啁哳天始明，東方吐日霜尚冰。
長簾高褰掃落葉，短杌背立吹殘燈。
昔時氣銳過奔浪，今日病減真無蠅。
南箕翻翻世所效，白璧皎皎誰非憎。
屠龍破産習已妄，畫蛇著足棄未能。
不容當時孔何病，更譽衆列顔非朋。
坐知天下書最樂，心縱塵土酒可憑。
莫過二事賢且聖，胡不學外常騰騰。